b'\n_START_ARTICLE_\nGrevskabet Schaumburg\n_START_SECTION_\nHistorie\n_START_PARAGRAPH_\nSchaumburg opstod som et middelalderligt grevskab i begyndelsen af 1100-tallet. Det blev opkaldt efter Schauenburg Slot ved floden Weser n\xc3\xa6r byen Rinteln, hvis ejere begyndte at kalde sig herrer (fra 1295 grever) af Schauenburg. Adolf 1. var sandsynligvis den f\xc3\xb8rste herre af Schauenburg i 1106._NEWLINE_I 1110 blev Adolf 1. udpeget af Hertug Lothar 1. af Sachsen til at bestyre Holsten og Stormarn, herunder Hamborg, som len. Efterf\xc3\xb8lgende blev Huset Schauenburg ogs\xc3\xa5 grever af Holsten og dettes senere delinger Holsten-Itzehoe, Holsten-Kiel, Holsten-Pinneberg (indtil 1640), Holsten-Pl\xc3\xb6n, Holsten-Segeberg og Holsten-Rendsburg (indtil 1460). I perioder var de ogs\xc3\xa5 hertuger af Slesvig._NEWLINE_Grev Adolf 4. var en aktiv regent og grundlagde byerne Stadthagen og Rinteln._NEWLINE_Fra 1500 tilh\xc3\xb8rte Grevskabet Schaumburg Den Nedersachsiske Kreds i Det tysk-romerske Rige._NEWLINE_Da Grev Otto 5. d\xc3\xb8de barnl\xc3\xb8s i 1640, udd\xc3\xb8de Huset Schaumburg. Grevskabet Holsten-Pinneberg blev herefter forenet med resten af Hertugd\xc3\xb8mmet Holsten. Selve Grevskabet Schaumburg blev delt blandt de agnastiske Schaumburg-arvinger i tre dele; en del blev inkorporeret i det braunschweig-l\xc3\xbcneburgske fyrstend\xc3\xb8mme L\xc3\xbcneburg, den st\xc3\xb8rste del kom til Huset Lippe og dannede Grevskabet Schaumburg-Lippe, mens den \xc3\xb8stlige del fortsatte under navnet Grevskabet Schaumburg hessiske del (tysk: Grafschaft Schaumburg hessischen Anteils), styret i personalunion med Hessen-Kassel. Alle tre er nu en del af delstaten Niedersachsen.'